|  |
| --- |
| ຫົວຂໍ້ຂ່າວ  15 ທັນວາ 2021 |
| **ການຟື້ນຕົວ ແລະ ຄວາມຍືນຍົງຂອງອຸດສາຫະກຳທ່ອງທ່ຽວ ແມ່ນບູລິມະສິດຫຼັກ ສຳລັບ ອົງການ ແພລນສາກົນ ປະຈຳ ສປປ ລາວ ແລະ ຄູ່ຮ່ວມງານທັງໝົດ.** |

**ນະຄອນຫຼວງວຽງຈັນ, ວັນທີ 15 ທັນວາ 2021: :** ກົມສົ່ງເສີມການຄ້າ, ກະຊວງ ອຸດສາຫະກໍາ ແລະ ການຄ້າ (ອຄ) ແລະ ອົງການ ແພລນ ສາກົນ ປະຈຳ ສປປ ລາວ ໄດ້ເຊັນບົດບັນທຶກຄວາມເຂົ້າໃຈ ເພື່ອສົ່ງເສີມຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ ໃນອຸດສາຫະກຳທ່ອງທ່ຽວ ລາວ. ໂດຍຈະໄດ້ຮັບການຈັດຕັ້ງປະຕິບັດຜ່ານໂຄງການ “SUSTOUR Laos” ໂດຍໄດ້ຮັບທຶນຈາກ ສະຫະພາບເອີຣົບ. **ໂຄງການມີຈຸດປະສົງໃນການພັດທະນາຄວາມຍືນຍົງ ໃນ**ອຸດສາຫະກຳທ່ອງທ່ຽວລາວ ໂດຍການເຊື່ອມຕໍ່ຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ (MSMEs) ເຂົ້າໃນຕ່ອງໂສ້ອຸດສາຫະກໍາທ່ອງທ່ຽວ ຜ່ານການສົ່ງເສີມ ແລະ ຢັ້ງຢືນແນວທາງການປະຕິບັດຂອງການບໍລິໂພກ ແລະ ການຜະລິດແບບຍືນຍົງຂອງຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ ໃນທ້ອງຖິ່ນ.

ທ່ານ ໄຊສົມເພັດ ນໍລະສິງ, ຫົວໜ້າກົມສົ່ງເສີມການຄ້າ, ກະຊວງອຸດສາຫະກຳ ແລະ ການຄ້າ ໄດ້ໃຫ້ຄຳເຫັນວ່າ “ນີ້ແມ່ນການເລີ່ມຕົ້ນທີ່ສຳຄັນ ໃນການສົ່ງເສີມ ການຟື້ນຕົວໃນໄລຍະຍາວ ຂອງຂະແໜງການທ່ອງທ່ຽວແບບຍືນຍົງ ແລະ ເພື່ອປະກອບສ່ວນເຂົ້າໃນຍຸດທະສາດການເຕີບໂຕຕາມທິດສີຂຽວ ຂອງ ສປປ ລາວ, ແຜນພັດທະນາເສດຖະກິດ - ສັງຄົມ 5 ປີ ຄັ້ງທີ IX, ແລະ ຍຸດທະສາດ ການທ່ອງທ່ຽວແຫ່ງຊາດ ໂດຍເນັ້ນໃສ່ ການສ້າງຄວາມອາດສາມາດ ແລະ ສົ່ງເສີມໃຫ້ຜູ້ປະກອບການຕິດພັນກັບທິດທາງ ແລະ ນະໂຍບາຍການນໍາໃຊ້ຊັບພະຍາ ກອນທຳມະຊາດ ແລະ ວັດຖຸດິບຢ່າງປະຢັດ, ມີປະໂຫຍດ ແລະ ມີຄວາມຮັບຜິດຊອບຕໍ່ກັບສັງຄົມ ແລະ ສິ່ງແວດລ້ອມຂອງລັດຖະບານ ເພື່ອໃຫ້ມີການເຕີບໂຕແບບຍືນຍົງຮອບດ້ານ ແລະ ຫັນເປັນທຸລະກິດທີ່ມີຄວາມຮັບຜິດຊອບຕໍ່ສັງຄົມ.”

ໂຄງການ SUSTOUR Laos ຈັດຕັ້ງປະຕິບັດໂດຍ ອົງການແພລນສາກົນ ແລະ ຄູ່ຮ່ວມງານຫຼັກ, ກົມສົ່ງເສີມການຄ້າ, ກະຊວງ ອຸດສາຫະກໍາ ແລະ ການຄ້າ, ແລະ ສູນການທ່ອງທ່ຽວແບບນິເວດ ແລະ ກະສິກຳຂອງເອີຣົບ (ECEAT). ອົງການແພລນສາກົນ ປະຈຳ ສປປ ລາວ ໂດຍໄດ້ຮັບທຶນສະໜັບສະໜູນຈາກ ສະຫະພາບເອີຣົບ ແລະ ອົງການແພລນສາກົນ ເຢຍລະມັນ ໃນການ ຈັດຕັ້ງປະຕິບັດ ຢູ່ 11 ເມືອງເປົ້າໝາຍ ໃນແຂວງ ຫຼວງພະບາງ, ແຂວງວຽງຈັນ ແລະ ນະຄອນຫຼວງວຽງຈັນ ເຊິ່ງຈະປະຕິບັດໂຄງການຮອດກາງປີ 2024., ໂຄງ​ການ​ດັ່ງ​ກ່າວ​ຈະ​ມີການເລີ່ມຕົ້ນຈັດຕັ້ງປະຕິບັດແຜນງານຄວາມຍືນຍົງ ເທຣເວວໄລຟ໌ ຮ່ວມກັບບັນດາ ຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ ໃນອຸດສາຫະກໍາການທ່ອງທ່ຽວໃນທ້ອງຖິ່ນ.

**ທ່ານ** ນາງ ອີນາ ມາຈູລີໂອນີແຕ**, ເອກ​ອັກຄະ​ລັດຖະທູດ ສະຫະພາບເອີຣົບໄດ້ກ່າວສະແດງຄຳເຫັນວ່າ “ການລົງນາມໃນບົດບັນທຶກຄວາມເຂົ້າໃຈໂຄງການນີ້ແມ່ນແທດເໝາະສົມກັບສະຖານະການ ເພາະວ່າ ປະເທດ ສປປ ລາວ ກຳລັງກະກຽມເປີດການທ່ອງທ່ຽວໃນໄວໆນີ. ໂຄງການນີ້ຈະມີບົດບາດສໍາຄັນໃນການສະໜັບສະໜູນການ​ຟື້ນ​ຕົວ​ທາງ​ເສດ​ຖະ​ກິດ​ຂອງປະເທດ ຈາກໂລກລະບາດຄັ້ງໃຫຍ່ທີ່ເກີດຂຶ້ນທົ່ວໂລກແບບບໍ່ເຄີຍມີມາກ່ອນ ແລະ ໄດ້ສົ່ງຜົນກະທົບທາງລົບສົ່ງ​​ຕໍ່​ຂະ​ແໜງ​ການ​ທ່ອງ​ທ່ຽວ​ພາຍ​ໃນ ​ແລະ ຕ່າງປະ​ເທດ, ແລະ ມີສ່ວນຮ່ວມໃນການຫັນປ່ຽນຂະແໜງການທ່ອງທ່ຽວໃຫ້ໄປໃນທິດສີຂຽວ.”**

ໂຄງການຈະພັດທະນາ ແລະ ຈັດຕັ້ງປະຕິບັດ ການລິເລີ່ມ ແບບຍືນຍົງ ໃນຕ່ອງໂສ້ ອຸດສາຫະກຳທ່ອງທ່ຽວລາວ ແລະ ປັບປຸງເງື່ອນໄຂໃຫ້ແກ່ຊຸມຊົນທ້ອງຖິ່ນ ໂດຍຫັນປ່ຽນມາພຶດຕິກຳການອຸປະໂພກ-ບໍລິໂພກ ແລະ ການຜະລິດມາເປັນແບບຍືນຍົງ ໃນບັນດາຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ, ເຂົາເຈົ້າ. ໂຄງການຍັງມີເປົ້າໝາຍ ໃນການປັບປຸງການດຳເນີນງານ, ການບໍລິການ ແລະ ສິນຄ້າ ໃຫ້ກາຍ​ເປັນ​ມິດ​ຕໍ່​ສັງຄົມ, ​ເສດຖະກິດ, ​ແລະ​ ​ສິ່ງ​ແວດ​ລ້ອມ ແລະ ​ດຶງດູດຄວາມຕ້ອງການຂອງ​ການ​ທ່ອງ​ທ່ຽວ​ແບບ​ຍືນ​ຍົງ​ຂອງ​ນັກ​ທ່ອງ​ທ່ຽວ​ພາຍ​ໃນ ​ແລະ ​ຕ່າງ​ປະ​ເທດ ໃຫ້ຫຼາຍຂຶ້ນ. ການຫັນປ່ຽນການປະຕິບັດແບບຍືນຍົງຈະໄດ້ຮັບການຮັບຮອງ ແລະ ລາງວັນ ໂດຍໄດ້ຮັບການຢັ້ງຢືນມາດຕະຖານຄວາມຍືນຍົງຈາກ ເທຣເວວໄລຟ໌ ທີ່ພັດທະນາໂດຍ ECEAT ແລະ ເປັນທີ່ຮັບຮູ້ລະດັບສາກົນ ວ່າເປັນລະບົບການຢັ້ງຢືນຄວາມຍືນຍົງແຖວໜ້າໃນອຸດສາຫະກໍາການທ່ອງທ່ຽວ.​

ທ່ານ ແສງສັນຕີສິດ ຊະນະສີສານ, ຮັກສາການຜູ້ອຳນວຍການ, ອົງການ ແພລນ ສາກົນ ປະຈຳລາວ ໄດ້ກ່າວວ່າ: “ອົງການແພລນ ສາກົນຮູ້ສຶກເປັນກຽດ ແລະ ຍິນດີທີ່ມີໂອກາດໄດ້ເປັນຜູ້ນຳພາຈັດຕັ້ງປະຕິບັດ ໂຄງການ SUSTOUR Laos ຮ່ວມກັບ ກົມສົ່ງເສີມການຄ້າ, ສະຫະພາບເອີຣົບ ແລະ ບັນດາຄູ່ຮ່ວມງານຫຼັກຂອງໂຄງການ. ໂຄງການຈະສ້າງໂອກາດ ຮ່ວມກັບ ຄູ່ຮ່ວມງານພາກລັດ ແລະ MSMEs ເພື່ອສົ່ງເສີ່ມການຟື້ນຕົວແບບຍືນຍົງ ໃນອຸດສາຫະກຳທ່ອງທ່ຽວ ເຊິ່ງຖືກກະທົບຢ່າງໜັກຈາກ ໂລກລະບາດ COVID-19. ໂຄງການຈະຊ່ວຍພັດທະນາ ແລະ ປູທາງເພື່ອກ້າວໄປສູ່ເສັ້ນທາງເສດຖະກິດສີຂຽວ ແລະ ປັບປຸງແນວທາງການປະຕິບັດການທ່ອງທ່ຽວ ທີ່ປະຊາຊົນໃນຊຸມຊົນມີສ່ວນຮ່ວມແບບຍືນຍົງ ໂດຍການເຮັດວຽກຢ່າງໃກ້ຊິດກັບສະມາຊິກໃນຊຸມຊົນ ແລະ MSMEs ເພື່ອຫຼຸດຜ່ອນຜົນກະທົບທາງດ້ານສັງຄົມ ແລະ ສິ່ງແວດລ້ອມຈາກ​ການ​ທ່ອງ​ທ່ຽວ​. ນີ້ແມ່ນການປະກອບສ່ວນທີ່ສຳຄັນເພື່ອເຮັດໃຫ້ອຸດສາຫະກຳການທ່ອງທ່ຽວດີຂຶ້ນ ແລະ ເຂົ້ມແຂງຂຶ້ນກວ່າເກົົ່າ.”

ໂຄງການຈະສ້າງຄວາມຕ້ອງການທາງດ້ານຕະຫຼາດ ໃຫ້ກັບ ທຸລະກິດທີ່ມີແນວທາງການປະຕິບັດແບບຍືນຍົງ ໂດຍການໂຄສະນາເພື່ອປູກຈິດສຳນຶກໃຫ້ແກ່ກຸ່ມຜູ້ປະກອບການຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງ ໂດຍສະເພາະ ແມ່ນນັກທ່ອງທ່ຽວ ພາຍໃນ ແລະ ຕ່າງປະເທດ, ແລະ ບໍລິສັດທ່ອງທ່ຽວລະດັບສາກົນ, ຜ່ານການສົ່ງເສີມການຂາຍ ແລະ ກິດຈະກຳທາງການຕະຫຼາດ. ໃນທີ່ສຸດສິ່ງເຫຼົ່ານີ້ແມ່ນຜົນປະໂຫຍດໃຫ້ແກ່ທຸລະກິດໃນອຸດສາຫະກຳທ່ອງທ່ຽວໃນປະເທດລາວທີ່ມີແນວທາງການປະຕິບັດແບບຍືນຍົງ ພ້ອມທັງໄດ້ປຽບໃນການແຂ່ງຂັນກໍຄືການເພີ່ມລາຍຮັບ ແລະ ເພີ່ມໂອກາດໃນການຈ້າງງານ.

ທ່ານ ອຸເດດ ສຸວັນນະວົງ, ປະທານ ສຄອ ແຫ່ງຊາດລາວ ໄດ້ໃຫ້ຄຳເຫັນວ່າ:​ “ພວກເຮົາ ສະພາການຄ້າ ແລະ ອຸດສາຫະກໍາ ແຫ່ງຊາດລາວ (ສຄອຊ) ມີຄວາມມຸ້ງໝັ້ນເປັນຢ່າງສູງ ໃນການເສີມສ້າງສະພາບແວດລ້ອມການດຳເນີນທຸລະກິດທີ່ເອື້ອອຳນວຍ ແລະ ມີທັດສະນະແຂ່ງຂັນສູງ ໃຫ້ແກ່ພາກທຸລະກິດຂອງ ສປປ ລາວ ໂດຍສະເພາະແມ່ນ ຈຸນລະວິສະຫະກິດ, ວິສະຫະກິດ ຂະໜາດນ້ອຍ ແລະ ກາງ (MSME) ໃນການເຂົ້າຫາແຫລ່ງທຶນ, ການພັດທະນາການຕະຫຼາດຜະລິດຕະພັນລາວ, ການເຊື່ອມໂຍງເສດຖະກິດການລົງທືນໃນພາກພື້ນ ແລະ ສາກົນ, ການພັດທະນາສີມືແຮງງານໃຫ້ມີຄຸນນະພາບ ແລະ ປະກອບສ່ວນຢ່າງຫຼວງຫຼາຍຕໍ່ການຂະຫຍາຍຕົວຂອງເສດຖະກິດຂອງ ສປປ ລາວ ແບບຍືນຍົງ, ມີປະສິດທີພາບ, ​ປະສິດທິຜົນ ຢ່າງແທ້ຈິງ.”

ໃນການຮ່ວມມືກັບບັນດາຄູ່ຮ່ວມງານພາກລັດ ແລະ ຜູ້ຕາງໜ້າຈາກພາກເອກະຊົນ, ໂຄງການຈະໃຫ້ຄຳແນະນຳ ແລະ ສະໜັບສະໜຸນແນວທາງ ການສົ່ງເສີມການຜະລິດ ແລະ ການອຸປະໂພກບໍລິໂພກແບບຍືນຍົງໃນສະຖາບັນພາກລັດ ແລະ ເອກະຊົນ ແລະ ເຮັດວຽກຢ່າງໃກ້ຊິດກັບ ຜູ້ຕາງໜ້າ ຈາກ ພາກລັດ ແລະ ເອກະຊົນໃນການຮັບມືກັບຄວາມທ້າທາຍ ແລະ ປັບປຸງໃນການເຂົ້າເຖິງແນວທາງການປະຕິບັດ ການທ່ອງທ່ຽວແບບຍືນຍົງ, ລວມທັງການສະໜັບສະໜູນການຟື້ນໂຕຂອງອຸດສາຫະກຳການທ່ອງທ່ຽວໃນຂະນະທີ່ປະເທດກຳລັງຈະເລີ່ມເປີດຮັບນັກທ່ອງທ່ຽວສາກົນ.

ທ່ານ ນາງ ດວງມາລາ ພົມມະວົງ, ຜູ້ອຳນວຍການ ບໍລິສັດ ເອັກໂຊ ທຣາໂວ ລາວ ຈຳກັດ (EXO Travel Laos) ໄດ້ໃຫ້ສຳພາດວ່າ: “ພວກເຮົາຢາກເຫັນການເພີ່ມຂຶ້ນຂອງບັນດາຫົວໜ່ວຍທຸລະກິດທີ່ຫັນມາດຳເນີນທຸລະກິດແບບມີຄວາມຮັບຜິດຊອບຕໍ່ສັງຄົມ (CSR) ທັດສະນະຄະຕິໃນການດຳເນີນທຸລະກິດຂອງພວກເຂົາຈະເສີມຂະຫຍາຍພາບລັກ ແລະ ເພີ່ມຄວາມໄດ້ປຽບໃນການແຂ່ງຂັນຢູ່ໃນ ອຸດສາຫະກຳການທ່ອງທ່ຽວລາວ. ໃນຄວາມພະຍາຍາມນີ້, ບັນດາຄູ່ຮ່ວມພັດທະນາສາກົນສາມາດ ປະກອບສ່ວນຊ່ວຍໃນການສ້າງມາດຕະຖານຂອງການສົ່ງເສີມການຜະລິດ ແລະ ການອຸປະໂພກບໍລິໂພກແບບຍືນຍົງ ຫຼື CSRໃຫ້ເຂົ້າກັບມາດຕະຖານການທ່ອງທ່ຽວແຫ່ງຊາດ. ບໍລິສັດ EXO Travel Laos ເຊື່ອວ່າການເປັນທຸລະກິດທີ່ມີຄວາມຮັບຜິດຊອບ ສາມາດສ້າງຜົນປະໂຫຍດໃຫ້ກັບຊຸມຊົນທ້ອງຖິ່ນ, ປົກປ້ອງສິ່ງແວດລ້ອມ, ແລະ ເຄົາລົບຕໍ່ວັດທະນະທຳທ້ອງຖິ່ນ ແລະ ສິດທິຂອງສັດ. ຄຸນຄ່າເຫຼົ່ານີ້ແມ່ນສະທ້ອນເຖິງຜະລິດຕະພັນການທ່ອງທ່ຽວຂອງບໍລິສັດ ແລະ ພວກເຮົາພະຍາຍາມປະສົມປະສານ CSR ເຂົ້າມາເປັນຄ່ານິຍົມຫຼັກຂອງອົງກອນ ແລະ ປ່ຽນໃຫ້ເປັນວັດທະນະທຳການເຮັດວຽກໃນບໍລິສັດ.”

**ຈົບ** -------------------

**ກ່ຽວກັບ ອົງການແພລນສາກົນ ປະຈຳລາວ**

ຕັ້ງແຕ່ປີ 2007 ອົງການແພລນສາກົນ ປະຈຳ ສປປ ລາວ ໄດ້ຈັດຕັ້ງປະຕິບັດກິດຈະກຳ ເພື່ອສຸຂະພາບ, ການສຶກສາ, ແລະ ການສ້າງຄວາມເຂັ້ມແຂງທາງເສດຖະກິດໄວໜຸ່ມ ຢູ່ ແຂວງບໍ່ແກ້ວ, ອຸດົມໄຊ, ສາລະວັນ, ວຽງຈັນ ແລະ ແຂວງຫຼວງພະບາງ ໃນການສ້າງຂີດຄວາມສາມາດຂອງເດັກນ້ອຍ, ໂດຍສະເພາະແມ່ນເດັກຍິງ ແລະ ໄວໜຸ່ມຍິງ, ໃຫ້ກ່າເວົ້າ ແລະ ສະແດງອອກ, ແລະ ມີພາວະເປັນຜູ້ນຳໃນສັງຄົມໃນການວາງແຜນ ແລະ ການຕັດສິນໃຈ. ອົງການແພລນສາກົນ ຍັງໄດ້ສະໜັບສະໜູນສິດທິ ແລະ ຄວາມເທົ່າທຽມທາງເພດ ໃຫ້ກັບນາຍບ້ານ, ພໍ່ - ແມ່, ແລະ ຄູ, ອາຈານ ເພື່ອໃຫ້ກາຍເປັນປູ້ສະໜັບສະໜູນເດັກຍິງ ໃນການມີສ່ວນຮ່ວມ ແລະ ພາວະການເປັນຜູ້ນຳຂອງພວກເຂົາ.

ອົງການແພລນສາກົນ ໄດ້ເຮັດວຽກ ຮ່ວມກັບ ຄະນະສະເພາະກິດ ເພື່ອປ້ອງກັນ ແລະ ສະກດກັ້ນການລະບາດຂອງພະຍາດໂຄວິດ-19 ໃນລະດັບຊາດ ແລະ ທ້ອງຖິ່ນ ເພື່ອໃຫ້ແນ່ໃຈວ່າ ເດັກນ້ອຍ, ໄວໜຸ່ມ, ແລະ ປະຊາຊົນ ໂດຍສະເພາະຊົນເຜົ່າ ແລະ ປະຊາຊົນທີ່ມີຄວາມພິການທາງການໄດ້ຍິນໃຫ້ສາມາດເຂົ້າເຖິງ ຂໍ້ມູນຂ່າວສານໃນການປ້ອງກັນ ແລະ ຕ້ານພະຍາດ ໂຄວິດ -19 ໂດຍການສະໜອງນ້ຳຢາຂ້າເຊື່ອ ແລະ ຊຸດສຸຂາພິບານຕັ້ງແຕ່ ເດືອນ ເມສາ 2020ເປັນຕົ້ນມາ.

<http://plan-international.org/laos>

<https://www.facebook.com/planinlaos>

**ສະຫະພາບເອີຣົບ:**

ສະຫະພາບເອີຣົບມີຄູ່ຮ່ວມງານຢູ່ 27 ປະເທດໃນເອີຣົບ ແລະ ເປັນພັນທະມິດກັບລັດຖະບານແຫ່ງ ສປປ ລາວ ແລະ ປະຊາຊົນ ລາວ ໄດ້ເຮັດວຽກຮ່ວມກັນ ເພື່ອໃຫ້ຫຼຸດອອກຈາກຄວາມທຸກຍາກ. ສຳລັບຂໍ້ມູນເພີ່ມຕື່ມກ່ຽວກັບພວກເຮົາໄດ້ທີ່ <https://eeas.europa.eu/delegations/lao-pdr_en>

ຮຽນຮູ້ກ່ຽວກັບວຽກຂອງສະຫະພາບເອີຣົບໃນ ສປປ ລາວ, ສາມາດຕິດຕາມໄດທີ່ [Facebook](https://www.facebook.com/EUinlaos), [Instagram](https://www.instagram.com/euinlaos/?hl=en), ແລະ [Twitter](https://twitter.com/euinlaos).

**ຕິດຕໍ່**

Connor Bedard

ທີ່ປຶກສາການທ່ອງທ່ຽວແບບຍືນຍົງ

ອົງການແພລນສາກົນ ປະຈຳ ສປປ ລາວ

[connor.bedard@plan-international.org](mailto:connor.bedard@plan-international.org)

ນ້ອຍ ພຣົມສຸວັນ

ຜູ້ຈັດການການສື່ສານ

ອົງການແພລນສາກົນ ປະຈຳ ສປປ ລາວ

[noy.promsouvanh@plan-international.org](mailto:noy.promsouvanh@plan-international.org)